****

**ประกาศองค์การบริหารส่วนตำบลบ้านแท่น**

**เรื่อง นโยบายการบริหารทรัพยากรบุคคล**

...........................................................................................

เพื่อให้เป็นไปตามพระราชบัญญัติระเบียบบริหารงานบุคคลส่วนท้องถิ่น พ.ศ. 2542 พระราชบัญญัติข้อมูลข่าวสารของราชการ พ.ศ. 2540 พระราชกฤษฎีการว่าด้วยหลักเกณฑ์ และวิธีการบริหารกิจการบ้านเมืองที่ดี พ.ศ. 2546 รองรับภารกิจขององค์กรตามแผนการปฏิรูปประเทศและยุทธศาสตร์ชาติ 20 ปี (พ.ศ. 2561 – 2580) รวมทั้งให้สอดคล้องกับการประเมินคุณธรรมและความโปรงใสในการดำเนินงานของหน่วยงานภาครัฐ (Integrity and Transparency Assessment: ITA)

ข้าพเจ้า นายมนต์ชัย ดวงสว่าง นายกองค์การบริหารส่วนตำบลบ้านแท่น จึงกำหนดนโยบายการบริหารทรัพยากรบุคคล เพื่อใช้เป็นแนวทางในการบริหารทรัพยากรบุคคลขององค์การบริหารส่วนตำบลบ้านแท่น ดังนี้

1. **ด้านการสรรหา (Recruitment)**

องค์การบริหารส่วนตำบลบ้านแท่น โดยงานการเจ้าหน้าที่ สำนักปลัด ดำเนินการวางแผน

อัตรากำลังคน สรรหาคนตามคุณสมบัติที่กำหนด และเลือกสรรคนดีคนเก่ง เพื่อปฏิบัติภารกิจขององค์การบริหารส่วนตำบลบ้านแท่น แผนการปฏิรูปและยุทธศาสตร์ชาติ 20 ปี (พ.ศ. 2561 – 2580)

แนวทางการปฏิบัติดังนี้

1.1 จัดทำแผนอัตรากำลัง 3 ปี เพื่อใช้ในการกำหนดโครงสร้างและกรอบอัตรากำลังที่รองรับต่อภารกิจขององค์การบริหารส่วนตำบลบ้านแท่น รวมทั้งแผนการปฏิรูปประเทศและยุทธศาสตร์ชาติ 20 ปี (พ.ศ. 2561 -2580)

1.2 จัดทำและดำเนินการตามแผนสรรหาพนักงานส่วนตำบลและพนักงานจ้างให้ทันต่อการเปลี่ยนแปลงหรือการสูญเสียกำลังคน โดยมุ่งเน้นให้มีอัตราว่างไม่เกินร้อยละ 6 ของบุคลากรทั้งหมด

1.3 การรับสมัครบุคคลเพื่อเลือกสรรเป็นพนักงานจ้าง ต้องประกาศทางเว็บไซต์องค์การบริหารส่วนตำบลบ้านแท่น ปิดประกาศ ณ บอร์ดประชาสัมพันธ์องค์การบริหารส่วนตำบลบ้านแท่น และแจ้งข่าวสารประชาสัมพันธ์ไปยังหน่วยงานอื่น ได้แก่ สำนักงานส่งเสริมการปกครองส่วนท้องถิ่นอำเภอ เพื่อสร้างการรับรู้และเข้าถึงกลุ่มแรงงานต่างๆ ได้อย่างมีประสิทธิภาพ

1.4 แต่งตั้งคณะกรรมการในการสรรหาและเลือกสรรจากหัวหน้าส่วนราชการที่รับผิดชอบงานของตำแหน่งที่จะสรรหาและเลือกสรร ให้มีผู้ทรงคุณวุฒิหรือผู้มีประสบการณ์ในงานที่เกี่ยวข้องกับตำแหน่งนั้น ทั้งจากภายในหรือภายนอกองค์การบริหารส่วนตำบล เพื่อให้สามารถเลือกสรรผู้ที่มีความรู้ ความสามารถและเป็นคนดีสอดคล้องตามภารกิจของแต่ละส่วนราชการ

-2-

**2. ด้านการพัฒนา (Development)**

องค์การบริหารส่วนตำบลบ้านแท่น โดยงานการเจ้าหน้าที่ สำนักปลัด ดำเนินการวางแผนพัฒนาบุคลากร เตรียมความพร้อมของข้าราชกรและพนักงานจ้าง พัฒนาความรู้ ทักษะ และสมรรถนะโดยใช้เครื่องมือที่หลากหลายตามเส้นทางการพัฒนาบุคลากร เพื่อให้สามารถรองรับภารกิจขององค์การบริหารส่วนตำบลบ้านแท่น แผนการปฏิรูปประเทศและยุทธศาสตร์ชาติ 20 ปี (พ.ศ. 2561 – 2580) ได้อย่างมีประสิทธิภาพ

แนวทางการปฏิบัติ ดังนี้

2.1 จัดทำและดำเนินการตามแผนพัฒนาบุคลากรประจำปีให้สอดคล้องตามความจำเป็นและความต้องการในการพัฒนาของบุคลากรในทุกส่วนราชการ

2.2 จัดทำเส้นทางการพัฒนาบุคลากร (Training and Development Roadmap) เพื่อเป็นกรอบในการพัฒนาของบุคลากรในแต่ละตำแหน่ง

2.3 สร้างหรือเผยแพร่ประชาสัมพันธ์บทเรียนความรู้เฉพาะด้านตามสายงานให้อยู่ในระบบ E-learning เพื่อให้บุคลากรใช้เป็นแหล่งเรียนรู้ได้ตลอดเวลาอย่างเป็นระบบ

2.4 นำระบบสารสนเทศเพื่อยกระดับการพัฒนาทรัพยากรบุคคล มาใช้เป็นระบบงานพัฒนาบุคคล (Human Resource Development system: HRDS)

2.5 ส่งเสริมให้ข้าราชการพัฒนาตนเองด้วยแผนพัฒนารายบุคคล (E-IDP) ผ่านระบบ HRDS

2.6 จัดให้มีการประเมินข้าราชการ ลูกจ้างประจำ และพนักงานจ้าง ตามเกณฑ์มาตรฐานความรู้ ทักษะ และสมรรถนะที่กำหนด

2.7 จัดให้มีการประเมินความพึงพอใจของบุคลากรที่มีต่อการพัฒนาบุคลากรขององค์การบริหารส่วนตำบลบ้านแท่น

**3.ด้านการรักษาไว้ (Retention)**

องค์การบริหารส่วนตำบลบ้านแท่น โดยงานการเจ้าหน้าที่ สำนักปลัด ต้องวางแผนกลายุทธ์ด้านการบริหารทรัพยากรบุคคล พัฒนาคุณภาพชีวิตของบุคลากรองค์การบริหารส่วนตำบลบ้านแท่น จัดทำเส้นทางความก้าวหน้าในสายงาน ปรับปรุงระบบฐานข้อมูลบุคคล การประเมินผลการปฏิบัติราชการของข้าราชการและลูกจ้างประจำ การประเมินผลการปฏิบัติงานของพนักงานจ้างที่มีประสิทธิภาพ และยกย่อง ชมเชยบุคลากร เพื่อให้บุคลากรเกิดความผูกพันต่อองค์การบริหารส่วนตำบลบ้านแท่น

แนวทางการปฏิบัติ ดังนี้

3.1 จัดทำ ดำเนินการ และรายงานผลตามแผนกลยุทธ์ด้านการบริหารทรัพยากรบุคคลรวมทั้งเผยแพร่ไว้ทางเว็บไซต์องค์การบริหารส่วนตำบลบ้านแท่น

3.2 พัฒนาคุณภาพชีวิต โดยมุ่งเน้นพัฒนาทั้ง 4 ด้าน ประกอบด้วย 1) ด้านการทำงาน 2) ด้านชีวิตส่วนตัว 3) ด้านสังคม และ 4) ด้านเศรษฐกิจ

3.3 จัดทำเส้นทางความก้าวหน้าในสายงานแจ้งเวียนให้ข้าราชการทุกส่วนรับทราบ

3.4 ปรับปรุงฐานข้อมูลบุคลากรในระบบสารสนเทศทรัพยากรบุคคลให้เป็นปัจจุบันและทันสมัย

-3-

3.5 จัดกิจกรรมการยกย่อง ชมเชยบุคลากร เช่น การคัดเลือกบุคคลและส่วนราชการต้นแบบเพื่อเป็นการเสริมสร้างความรัก ผูกพันระหว่างบุคลากรกับผู้บริหาร และหากมีบุคลากรที่ประพฤติดีสมควรแก่การเป็นแบบอย่าง ให้หัวหน้าส่วนราชการรายงานให้นายกองค์การบริหารส่วนตำบลบ้านแท่นรับทราบเพื่อพิจารณาเป็นกรณีพิเศษ

3.6 ควบคุมให้การประเมินผลการปฏิบัติราชการของข้าราชการ ลูกจ้างประจำ และประเมินผลการปฏิบัติงานของพนักงานจ้างเป็นไปตามหลักเกณฑ์และวิธีการที่องค์การบริหารส่วนตำบลบ้านแท่นกำหนด พร้อมทั้งให้การเลื่อนขึ้นเงินเดือนของข้าราชการ เลื่อนขั้นค่าจ้างลูกจ้างประจำ และเลื่อนค่าตอบแทนพนักงานจ้างตามภารกิจเป็นไปตามช่วงเวลาที่กำหนด หากมีข้าราชการหรือลูกจ้างประจำหรือพนักงานจ้างตามภารกิจร้องเรียน ร้องขอความเป็นธรรมให้รวบรวมและรีบนำเสนอนายกองค์การบริหารส่วนตำบลบ้านแท่นพิจารณาโดยด่วน

**4. ด้านการใช้ประโยชน์ (Utilization)**

องค์การบริหารส่วนตำบลบ้านแท่น โดยทุกส่วนราชการต้องร่วมมือกันในการบริหารทรัพยากรบุคคลอย่างเป็นระบบ แจ้งให้บุคลากรเข้าถึงช่องทางการรับทราบข้อมูลด้านการบริหารทรัพยากรบุคคลรวมทั้งควบคุม กำกับ ดูแลให้ปฏิบัติราชการอย่างมีประสิทธิภาพ

แนวทางการปฏิบัติ ดังนี้


4.1 ให้ผู้บังคับบัญชามอบหมายงานให้แก่ผู้ใต้บังคับบัญชาอย่างเป็นธรรม ไม่เลือกปฏิบัติรวมทั้งควบคุม กำกับ ดูแลผู้ใต้บังคับบัญชาปฏิบัติตามระเบียบวินัย ประมวลจริยธรรมของข้าราชการข้อบังคับว่าด้วยจรรยาบรรณของข้าราชการ หากผู้ใต้บังคับบัญชากระทำความผิดหรือทุจริตให้รายงานให้นายกองค์การบริหารส่วนตำบลบ้านแท่นทราบโดยเร็ว

4.2 การพิจารณาแต่งตั้งข้าราชการให้ดำรงตำแหน่งในระดับที่สูงขึ้นในตำแหน่งต่างๆ จะยึดถือความรู้ ความสามารถและประโยชน์สูงสุดที่องค์การบริหารส่วนตำบลบ้านแท่นจะได้รับเป็นเกณฑ์

ทั้งนี้ ให้งานการเจ้าหน้าที่ สำนักปลัด รายงานผลการดำเนินการตามนโยบายดังกล่าวให้นายกองค์การบริหารส่วนตำบลบ้านแท่นทราบ ดังนี้

1. ครั้งที่ 1 ภายในวันที่ 30 เมษายน ของทุกปี
2. ครั้งที่ 2 ภายในวันที่ 30 ตุลาคม ของทุกปี

จึงประกาศมาให้ทราบโดยทั่วกัน



ประกาศ ณ วันที่ 24 เดือน เมษายน พ.ศ. 2562

(นายมนต์ชัย ดวงสว่าง)

นายกองค์การบริหารส่วนตำบลบ้านแท่น